OBRAZLOŽITVENI MEMORANDUM

1. OZADJE PREDLOGA

Z Uredbo (EGS) št. 3179/78 je Evropska skupnost odobrila Konvencijo iz leta 1979 o prihodnjem večstranskem sodelovanju ribištva severozahodnega Atlantika (Konvencija NAFO), s katero je bila ustanovljena Organizacija za ribištvo severozahodnega Atlantika (NAFO) in ki je bila pozneje spremenjena leta 2007, Evropska unija pa jo je ratificirala leta 2010. NAFO je regionalna organizacija za upravljanje ribištva (RFMO), pristojna za upravljanje in ohranjanje ribištva v severozahodnem Atlantiku. Evropska unija je postala pogodbenica NAFO leta 1979.

V skladu s členom 218(9) Pogodbe o delovanju Evropske unije je treba stališča, ki se v imenu Unije zastopajo v regionalnih organizacijah za upravljanje ribištva (RFMO), kot v primeru, ko se jih pozove, da sprejmejo akte s pravnim učinkom, razen aktov o dopolnitvah ali spremembah njihovega institucionalnega okvira, sprejeti s Sklepom Sveta na predlog Komisije.

Tako stališče v RFMO se sedaj določa po dvostopenjskem pristopu. Sklep Sveta določa glavna načela in usmeritve stališča Unije na večletni osnovi. Poleg tega se stališče za letna srečanja prilagodi z delovnimi dokumenti Komisije, o katerih se razpravlja v delovni skupini Sveta.

Glede NAFO Sklep Sveta 12372/09 z dne 14. septembra 2009 določa pregled stališča Unije pred letnim srečanjem 2014. Zato je cilj tega predloga določiti stališče Unije v NAFO za obdobje 2014–2019 in tako nadomestiti Sklep Sveta 12372/09 z dne 14. septembra 2009, ki zajema obdobje 2009–2014.

Cilj tega pregleda je vključiti načela in usmeritve nove skupne ribiške politike (SRP), določene v Uredbi (EU) št. 1380/2013 Evropskega parlamenta in Sveta[1], ob upoštevanju ciljev iz sporočila Komisije o zunanji razsežnosti skupne ribiške politike[2]. Poleg tega je bilo stališče Unije prilagojeno Lizbonski pogodbi. Stališče je bilo kolikor mogoče usklajeno ob upoštevanju posebnosti različnih regionalnih organizacij za upravljanje ribištva.

Kot v primeru trenutnih stališč naslednje stališče vsebuje načela in usmeritve. Poleg tega je bil za nedavno usklajena stališča na zahtevo držav članic vključen standardni postopek za vsakoletno določitev stališča Unije.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Zunanja razsežnost SRP je bila del ocene učinka predlogov reforme SRP. Načela in usmeritve, ki so bile dogovorjene za novo SRP, se zgolj prenesejo v revidirana stališča.

3. PRAVNI ELEMENTI PREDLOGA

Naslednji sklep temelji na Pogodbi o delovanju Evropske unije in zlasti členu 43(2) v povezavi s členom 218(9), ki določa, da Svet na predlog Komisije sprejme sklep o določitvi stališč, ki se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom. To velja za stališče, ki ga zastopa Komisija v imenu Unije v NAFO.

Uredba (EU) št. 1380/2013 Evropskega parlamenta in Sveta[3] je pravna podlaga, ki določa načela, ki se jim sledi v tem pogajalskem mandatu.

Naslednji sklep zajema obdobje 2014–2019 in nadomešča Sklep Sveta 12372/09, ki zajema obdobje 2009–2014.

2014/0074 (NLE)

Predlog

SKLEP SVETA

o stališču, ki se v imenu Evropske unije zastopa v Organizaciji za ribištvo severozahodnega Atlantika (NAFO)

SVET EVROPSKE UNIJE JE -

ob upoštevanju Pogodbe o delovanju Evropske unije, zlasti člena 43(2) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Člen 38 Pogodbe o delovanju Evropske unije v povezavi s členom 39 Pogodbe določa, da je eden izmed ciljev skupne ribiške politike zagotoviti redno preskrbo.

(2) Uredba (EU) št. 1380/2013 Evropskega parlamenta in Sveta določa[4], da Unija zagotovi, da so ribolovne dejavnosti in dejavnosti akvakulture dolgoročno okoljsko trajne in se upravljajo na način, ki je skladen s cilji o doseganju ekonomskih, socialnih in zaposlitvenih koristi ter prispevanju k zanesljivi preskrbi s hrano. Prav tako določa, da Unija uporablja previdnostni pristop k upravljanju ribištva; njen cilj je zagotoviti, da se izkoriščanje živih morskih bioloških virov izvaja na način, ki dovoljuje obnavljanje in ohranjanje populacij lovljenih vrst nad ravnmi, ki omogočajo največji trajnostni donos. Določa tudi, da si Unija prizadeva za sprejetje ukrepov za upravljanje in ohranjanje na podlagi najboljših razpoložljivih znanstvenih mnenj, spodbujanje metod ribolova, ki prispevajo k bolj selektivnemu ribolovu, preprečevanje in čim večje zmanjšanje naključnega ulova, ribolov, ki ima majhen vpliv na morski ekosistem in ribolovne vire, ter za postopno odpravljanje zavržkov. Poleg tega uredba izrecno določa, da Unija ta načela uporablja v svoji zunanji politiki.

(3) Z Uredbo (EGS) št. 3179/78[5] je Evropska skupnost odobrila Konvencijo iz leta 1979 o prihodnjem večstranskem sodelovanju ribištva severozahodnega Atlantika, s katero je bila ustanovljena Organizacija za ribištvo severozahodnega Atlantika (Konvencija NAFO) in ki je bila pozneje spremenjena leta 2007, Evropska unija pa jo je ratificirala leta 2010[6]. V NAFO je generalni svet pristojen za notranje zadeve in zunanje odnose, Komisija za ribištvo pa za sprejetje ukrepov za ohranjanje in izvajanje, ki naj bi zagotovili dolgoročno ohranitev in trajnostno izkoriščanje ribolovnih virov na območju upravljanja NAFO, kot je določeno v Konvenciji NAFO, in zmanjšali vpliv ribolovnih dejavnosti na morske ekosisteme. Taki ukrepi lahko postanejo zavezujoči za Unijo.

(4) V skladu s členom V.2 spremenjene Konvencije NAFO se bosta po ratifikaciji te Konvencije Komisija za ribištvo NAFO in generalni svet NAFO združila v Komisijo NAFO.

(5) V skladu s členom 218(9) Pogodbe o delovanju Evropske unije je treba stališča, ki se v imenu Unije zastopajo v regionalnih organizacijah za upravljanje ribištva, kadar se jih pozove, da sprejmejo akte s pravnim učinkom, razen aktov o dopolnitvah ali spremembah njihovega institucionalnega okvira, sprejeti s Sklepom Sveta na predlog Komisije.

(6) Zaradi spreminjajoče se narave ribolovnih virov na območju Konvencije NAFO in posledične potrebe, da stališče EU upošteva nove razmere, vključno z novimi statističnimi, biološkimi in drugimi informacijami, predstavljenimi pred ali med letnim srečanjem generalnega sveta in Komisije za ribištvo NAFO (letno srečanje NAFO), je treba v skladu z načelom lojalnega sodelovanja med institucijami Unije iz člena 13(2) PEU vzpostaviti postopke za vsakoletno določitev stališča Unije –

SPREJEL NASLEDNJI SKLEP:

Člen 1

Stališče, ki ga Evropska unija zavzame na letnem srečanju NAFO, kadar mora ta organ sprejeti sklepe s pravnim učinkom, je določeno v Prilogi I k temu sklepu.

Člen 2

Vsakoletna določitev stališča Unije, ki se zavzame na letnem srečanju NAFO, se opravi v skladu s Prilogo II k temu sklepu.

Člen 3

Stališče Unije, določeno v Prilogi I k temu sklepu, Svet na predlog Komisije oceni in po potrebi pregleda najpozneje pred letnim srečanjem NAFO leta 2019.

Člen 4

Ta sklep nadomešča Sklep Sveta 12372/09 z dne 14. septembra 2009.

Člen 5

Ta sklep začne veljati XXX.

V Bruslju,

Za Svet

Predsednik

[1] Uredba (EU) št. 1380/2013 Evropskega parlamenta in Sveta o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

[2] COM(2011) 424, 13.7.2011.

[3] Uredba (EU) št. 1380/2013 Evropskega parlamenta in Sveta o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

[4] Uredba (EU) št. 1380/2013 Evropskega parlamenta in Sveta o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

[5] UL L 378, 30.12.1978, str. 1.

[6] Sklep Sveta 2010/717/EU z dne 8. novembra 2010 o odobritvi, v imenu Evropske unije, sprememb Konvencije o prihodnjem večstranskem sodelovanju ribištva severozahodnega Atlantika, UL L 321, 7.12.2010, str. 1–19.

PRILOGI

k

predlogu Sklepa Sveta

o stališču, ki se v imenu Evropske unije zastopa v Organizaciji za ribištvo severozahodnega Atlantika (NAFO)

PRILOGA I

Stališče Unije v Organizaciji za ribištvo severozahodnega Atlantika

1. Načela

V okviru Organizacije za ribištvo severozahodnega Atlantika (NAFO) Unija:

a) deluje v skladu s cilji Unije v okviru skupne ribiške politike, zlasti s previdnostnim pristopom za zagotavljanje trajnostnega izkoriščanja vrst, ki jih ureja NAFO, na ravneh, ki omogočajo največji trajnostni donos, za spodbujanje na ekosistemu temelječega pristopa k upravljanju ribištva in zmanjšanje okoljskega vpliva ribolovnih dejavnosti, za preprečevanje in čim večje zmanjšanje naključnega ulova ter postopno odpravo zavržkov, za zmanjšanje vpliva ribolovnih dejavnosti na morske ekosisteme ter za zagotavljanje primernega standarda življenja za tiste, ki so odvisni od ribolovnih dejavnosti, in sicer s spodbujanjem ekonomsko uspešnega in konkurenčnega ribištva Unije ob upoštevanju interesov potrošnikov;

b) zagotovi, da so ukrepi, sprejeti v NAFO, v skladu s cilji Konvencije NAFO;

c) zagotavlja, da so ukrepi, sprejeti v NAFO, v skladu z mednarodnim pravom, zlasti z določbami Konvencije ZN o mednarodnem pomorskem pravu, Sporazuma ZN v zvezi z ohranjanjem in upravljanjem čezconskih staležev rib in izrazito selivskih staležev rib ter Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje in Sporazuma Organizacije za prehrano in kmetijstvo o ukrepih države pristanišča iz leta 2009;

d) spodbuja dosledna stališča v okviru regionalnih organizacij za upravljanje ribištva (RFMO), zlasti na območju Atlantika, in po potrebi v okviru konvencij o regionalnih morjih na istem območju;

e) si prizadeva za sinergijo s politiko, ki jo Unija vodi v okviru bilateralnih odnosov na področju ribištva s tretjimi državami, in zagotavlja skladnost z njenimi drugimi področji politik, zlasti s področjem zunanjih odnosov, okolja, trgovine, razvoja, raziskav in inovacij ter z drugimi področji;

f) zagotavlja, da se spoštujejo mednarodne zaveze Unije;

g) zagotavlja skladnost s sklepi Sveta z dne 19. marca 2012 o sporočilu Komisije o zunanji razsežnosti skupne ribiške politike[1].

2. Usmeritve

Evropska unija si po potrebi prizadeva za podporo pri sprejetju naslednjih ukrepov NAFO:

a) ukrepov za ohranjanje in upravljanje ribolovnih virov na upravnem območju NAFO, kot ga določa Konvencija, na podlagi najboljših razpoložljivih znanstvenih nasvetov, vključno s celotnim dovoljenim ulovom in kvotami ali reguliranjem napora za vrste, ki jih ureja NAFO, kar bi proizvodnjo privedlo ali ohranilo na ravni največjega trajnostnega donosa najpozneje leta 2020. Po potrebi bodo preučeni posebni ukrepi za staleže, ki jih je prizadel prelov, da se ribolovni napor uskladi z razpoložljivimi ribolovnimi možnostmi;

b) ukrepov za preprečevanje, odvračanje in odpravljanje nezakonitih, neprijavljenih in nereguliranih ribolovnih dejavnosti na upravnem območju NAFO, vključno s pripravo seznama plovil, ki se ukvarjajo s takšnimi dejavnostmi;

c) ukrepov spremljanja, nadzora in pregledovanja na upravnem območju NAFO, da se zagotovi učinkovitost nadzora in skladnost z ukrepi, sprejetimi v NAFO;

d) ukrepov za zmanjšanje negativnega vpliva ribolovnih dejavnosti na morsko biotsko raznovrstnost in morske ekosisteme, vključno z ukrepi za zaščito občutljivih morskih ekosistemov na upravnem območju NAFO v skladu z resolucijami generalne skupščine Združenih narodov, ki vsebujejo ukrepe za preprečevanje in čim večje zmanjšanje naključnega ulova, zlasti ekološko povezanih vrst, in postopno odpravo zavržkov;

e) ukrepov za prepoved ribolova, ki se izvaja izključno za namen pridobivanja plavuti morskih psov, in zahteve, da imajo vsi iztovorjeni morski psi vse plavuti nepoškodovane;

f) ukrepov za razvoj skupnih pristopov z drugimi regionalnimi organizacijami za upravljanje ribištva, zlasti tistimi, ki sodelujejo pri upravljanju ribolova v Atlantiku;

g) dodatnih tehničnih ukrepov na podlagi nasvetov organov in delovnih skupin NAFO.

PRILOGA II

Vsakoletna določitev stališča Unije, ki se zastopa

na letnem srečanju Organizacije za ribištvo severozahodnega Atlantika

Pred vsakim letnim srečanjem generalnega sveta in Komisije za ribištvo NAFO (letno srečanje NAFO) se sprejmejo potrebni ukrepi, da se v stališčih, izraženih v imenu Unije, upoštevajo najnovejše statistične, biološke in druge pomembne informacije, posredovane Evropski komisiji, v skladu z načeli in usmeritvami iz Priloge I.

V ta namen in na podlagi navedenih informacij Evropska komisija Svetu ali njegovim pripravljalnim telesom dovolj zgodaj pred vsakim letnim srečanjem NAFO pošlje pisni dokument, ki določa podrobnosti predlagane določitve stališča Unije, da bi lahko razpravljali in sprejeli podrobnosti o stališču, ki bo izraženo v imenu Unije.

Če med nadaljnjimi sestanki, tudi med samim srečanjem, ni mogoče doseči dogovora, s katerim bi zagotovili, da bodo v stališču Unije upoštevani novi dejavniki, se zadeva predloži Svetu ali njegovim pripravljalnim telesom.

[1] glej. dok. 7086/12 PECHE 66